איסבל דיאס איוסו

**איסבל נטיווידאד דיאס איוסו** (בספרדית: **Isabel Natividad Díaz Ayuso **; נולדה ב-17 באוקטובר 1978) היא פוליטיקאית ספרדייה המשמשת כנשיאת הקהילה האוטונומית של מדריד. היא חברת המפלגה העממית (PP), ונשיאת סניף מדריד. היא הייתה המועמדת האזורית לנשיאות קהילת מדריד לקראת הבחירות האזוריות בשנת 2019. למרות שמפלגתה הפסידה בבחירות האזוריות לראשונה מאז שחזור הדמוקרטיה בספרד, היא נבחרה לימים לנשיאה על ידי אספת מדריד . תקופת הכהונה שלה מהווה שיא מכמה בחינות: בחירתה הייתה הפעם הראשונה שהאזור מנוהל על ידי ממשלת קואליציה וזו הפעם הראשונה שבה ימין קיצוני, המיוצג על ידי מפלגת ווקס, תמך בהקמת ממשלה אזורית במדריד. תחת הנהגתה, הסניף האזורי של המפלגה העממית השיג הן את התוצאה הגרועה ביותר שלו (בשנת 2019) והן את התוצאה הטובה ביותר שלו אי פעם (בשנת 2023) מבחינת מספר הקולות.

## חיים אישיים
נולדה ב-17 באוקטובר 1978 במדריד ברובע צ'מברי. הוריה עסקו בסחר במוצרים רפואיים ואורתופדיים. היא בעלת תואר בעיתונאות מאוניברסיטת קומפלוטנסה של מדריד ותואר שני בתקשורת פוליטית.
איוסו הייתה נשואה במשך ארבע שנים והתגרשה. בן זוגה בשנים 2020-2016 היה חיירו אלונסו. בן זוגה הנוכחי הוא אלברטו גונזלס אמדור.

איוסו הוטבלה כקתולית אך הפכה לחסרת דת בגיל תשע לאחר מות סבה. במהלך התפרצות נגיף הקורונה בספרד, היא הודיעה ב-16 במרץ 2020 כי היא נבדקה חיובית למחלה, בעקבות כך, היא חזרה לאמונה הקתולית, והדגישה את החשיבות בראיית אנשים מתפללים לשלומה.

יחד עם אחיה, היא בעלת עסק ניהול נכסים שירשה מאביה ושנכון ל-2021 לא היה פעיל.

## קריירה פוליטית
הצטרפה למפלגה העממית (PP) ב-2005, כאשר פבלו קאסדו היה נשיא תנועת "הדורות החדשים" של המפלגה במדריד. בשנת 2006 היא נשכרה על ידי אלפרדו פראדה, שר המשפטים והפנים של ממשלת קהילת מדריד, למחלקת העיתונות שלו, וזכתה באמון של אספרנסה אגירה  - נשיאת הקהילה האוטונומית של מדריד באותה עת וחברת המפלגה העממית. היא התמחתה בתקשורת פוליטית, ניהלה את התחום הדיגיטלי של מפלגת ה-PP, ולקחה על עצמה את האחריות על הקמפיין הדיגיטלי של כריסטינה סיפואנטס  בבחירות לקהילה האוטונומית במדריד בשנת 2015, בהן ניצחה סיפואנטס באופן בולט.
היא הייתה מועמדת ברשימת המפלגה העממית (PP) לבחירות לאספת מדריד התשיעית ב-2011, אך לא נבחרה כחברת פרלמנט באותה עת. היא נכנסה לבית המחוקקים התשיעי של הפרלמנט האזורי ב-15 ביולי 2011, ומילאה את המושב הפנוי שנוצר עקב התפטרותה של אנגרסיה הידלגו .

היא נבחרה שנית ב-2015 לאספת מדריד ה-10. במהלכה, היא שימשה כסגנית דוברת סיעתה, תפקיד אותו נטשה כאשר מונתה לסגנית יועצת הנשיאות לענייני משפט של הממשלה האזורית.

בינואר 2019, מינה אותה נשיא מפלגת ה-PP, פבלו קאסדו, לעמוד בראש המפלגה בבחירות האזוריות במדריד בשנת 2019. בבחירות אלו, ב-26 במאי 2019, רשימת ה-PP השיגה 22.23% מהקולות ו-30 מושבים בלבד; הרשימה השנייה במספר הקולות אחרי מפלגת הפועלים הסוציאליסטית הספרדית (PSOE), עם 27.31% מהקולות ו-37 מושבים.

## נשיאת הקהילה האוטונומית של מדריד
### ממשלת מדריד הראשונה של איוסו
איוסו הושבעה לתפקיד נשיאת הממשלה האזורית ב-14 באוגוסט, עם 68 קולות בעד (חברי הסיעות של המפלגה העממית, מפלגת האזרחים ומפלגת ווקס) ו-64 נגד.

ב-1 בדצמבר 2020, חנכה איוסו את בית החולים איזבל זנדל , שנבנה תוך 100 יום כמענה לטיפול במגפת הקורונה במדריד, שזכה לשבחים מממשלתה, אך ספג ביקורת קשה מהאופוזיציה על חריגת עלויות הבנייה והשימוש בו כ"קמפיין פרסומי".

לאחר שוך הסופה פילומנה  בינואר 2021, ביקרה האופוזיציה את תפקוד ממשלתה, והאשימה אותה ב"חוסר מוכנות" לאירועים שנגרמו על ידי הסופה, שפגעה קשות בתשתיות ובפארקים באזור, וכן לכדה אזרחים רבים מהאזור למשך לילה שלם על הכביש, כאשר שלג הגיע לנקודות מסוימות לעומק של יותר מ-50 סנטימטרים.

### מגפת הקורונה
שישה חודשים לאחר השבעתה לנשיאת קהילת מדריד, הגיעה מגפת הקורונה לספרד, ובעוצמה חזקה במיוחד — בקהילת מדריד. בהתאם למצב החרום שהוכרז על ידי ממשלת ספרד ב-14 במרץ 2020, ממשלת קהילת מדריד, כמו שאר הקהילות האוטונומיות, נקטה צעדים מיידיים כגון סגירת בתי ספר ומרכזי פנאי, מופעים ואירועי ספורט, מרכזי יום לגמלאים, חגיגות דתיות, סגירת מלונות ומקומות לינה לתיירים, חנויות שאינן נחשבות לצרכים בסיסיים ואף הגבלת הנסיעות לאלו הנדרשים לעבודה או קניית מזון. כמו כן, היא אימצה אמצעי הגנה בתחבורה הציבורית, והפחתות מס בתשלום מס עסקים (IAE) ומס רכוש (IBI) עבור פנאי, מלונות ומקומות מסחר, סוכנויות נסיעות וחנויות גדולות, בתנאי שישמרו על משרות העובדים עד סוף השנה. פעילות משרדי השירותים הקהילתיים לאזרח הושעתה, ועודדה עבודה מרחוק.

לאור הרוויה של שירותי בתי החולים, ממשלתה של איוסו השתמשה במתחם החירום IFEMA כבית חולים חירום, שסיפק 5,500 מיטות אשפוז על מנת לטפל בכל החולים. בית החולים IFEMA נבנה בזמן שיא, פחות משבועיים, והרעיון של בית החולים לחירום הוליד את בית החולים העתידי זנדל, שנחנך מספר חודשים לאחר מכן. מלונות במדריד שימשו גם כן לטיפול בחולים בדרגת מחלה נמוכה. איוסו הפסיקה להופיע בפני אספת מדריד ב-5 במרץ 2020, ואולם הפרלמנט נסגר ליותר מחודש.

איוסו ספגה ביקורת על כך שסיפקה מסכות מגן FFP2 ו-FFP3 באיכות גבוהה לאזרחי קהילת מדריד בחינם, ונטען שהדבר שגרם לכך שמסכות מסוג זה הפכו לנדירות בבתי חולים - מאוחר יותר נמצא שגם בתי החולים היו מצוידים היטב בציוד זה. במאי 2020, במהלך מגפת הקורונה בספרד, התפטרה מנהלת הבריאות הציבורית שלה, יולנדה פואנטס, מתפקידה, לאחר שהתנגדה להחלטתה של איוסו לבקש את המעבר משלב 0 לשלב 1 של הסגר, משום שהדבר לא התבסס על "קריטריונים בריאותיים", עמדה שלפי הדיווחים איוסו נקטה בה לאחר פגישה עם אנשי עסקים.

איוסו התנגדה לבקשת שותפתה לקואליציה, מפלגת האזרחים, שהצבא יתערב בהסגר ובטיפול בבתי אבות. עם זאת, הצבא עשה זאת, בניגוד לקריטריונים שהציבה, ומצא גופות ואנשים "במצבים קיצוניים ובתנאים סניטריים ירודים".

באוקטובר 2020, אלברטו ריירו, השר האזורי האחראי על בתי אבות, הודיע על התפטרותו, ואיחל לאיוסו "הצלחה במשימה שלפניה". הוא גם ציין כי "אחדות המוסדות היא הדרך המוצלחת ביותר להביס את הנגיף", ומתח ביקורת על העימות בין הממשל האזורי והלאומי. עם זאת, שישה ימים לאחר מכן, אישרה הממשלה המרכזית את מצב החרום בקהילת מדריד לאחר שיחות שלא צלחו ועימותים בין דיאז איוסו לראש הממשלה פדרו סאנצ'ס. ב-20 באוקטובר 2020, שני פקידי בריאות בממשל איוסו (מנהל מוקד ראשי ומנהל בתי החולים) הגישו את התפטרותם.

### בחירות בזק 2021
ב-10 במרץ 2021, בעקבות הודעה של מפלגת הפועלים הסוציאליסטית הספרדית (PSOE) ושל מפלגת האזרחים (Cs) על הפלת ממשלת המפלגה העממית בקהילה האוטונומית מורסיה, היא הודיעה על פירוק הברית של המפלגה העממית באזור מדריד והכריזה על בחירות בזק בקהילת מדריד שתוכננו ל-4 במאי. עם זאת, גם ה-PSOE וגם מפלגת מאס מדריד  העלו הצעות אי אמון בניסיון לסכל את המהלך של איוסו. היא אישרה רפורמת מס באפריל 2021 שבה ירד מס העיזבון והמתנות.

בעקבות ניצחון מפלגתה בבחירות במאי, היא הצליחה להקים ממשלה חדשה של המפלגה העממית של קהילת מדריד בתמיכה חיצונית של מפלגת ווקס, לאחר שעמיתיה לשעבר ממפלגת האזרחים לא הצליחו להשיג ולו מושב אחד.

### ממשלת מדריד השנייה בראשות איוסו
בפברואר 2022, חשפה התקשורת הספרדית כי המפלגה העממית של דיאס איוסו עשתה ניסיונות חוזרים ונשנים לרגל אחריה באופן בלתי חוקי בתקווה להשיג מידע רגיש, ולמנוע ממנה מרוץ להשתלטות על הסניף של המפלגה במדריד בדרך של סחיטה. נטען כי הנהגת המפלגה העממית התקרבה לטענות, שלא פורסמו, לפיהן אחיה של איוסו היה מעורב ברכישת ציוד רפואי בשווי 1.5 מיליון אירו על ידי ממשלתה בשיא מגפת הקורונה באפריל 2020 בספרד. כאשר נחשפה הפרשה, הגיבה דיאס איוסו בטענה שהעסקאות של אחיה בוצעו על פי החוק ולא קיבלו יחס מיוחד, תוך שהיא מאשימה בפומבי את בכירי מפלגתה בקשירת קשר נגדה. השערורייה נחתמה עם התפטרותם של נשיא מפלגת ה-PP, פבלו קאסדו, וסגן הנשיא גרסיה אגאה. איוסו עצמה הצליחה לשרוד, יחסית ללא פגע, וקיבלה עידוד במאבקה על הנהגת המפלגה במדריד.

ב-13 בנובמבר 2022 נאספו במדריד בין 200,000 ל-670,000 מפגינים, כדי להגן על מערכת הבריאות הציבורית באזור ונגד רפורמה שהוצעה במגזר. ההפגנה כוונה נגד מדיניות הבריאות של דיאס איוסו, שניסתה לפתח שותפויות ציבוריות-פרטיות ולבצע ארגון מחדש של מערכת הטיפול הקהילתית. לטענת האיגודים, שירותים אלה נמצאו תחת לחץ מזה מספר שנים, עקב מחסור במשאבים ובכוח אדם, וניהול אזורי לקוי.

### ממשלת מדריד השלישית בראשות איוסו
לאחר הבחירות האזוריות במדריד בסוף מאי 2023, השיגה המפלגה העממית בראשות דיאס איוסו רוב מוחלט (בפעם הראשונה תחת הנהגתה), דבר שאפשר לה למשול לראשונה ללא צורך במפלגת הימין הקיצוני ווקס.

## עמדות פוליטיות
איוסו היא נאו-ליברלית בנושאים כלכליים. היא תוארה כפופוליסטית על ידי מספר עיתונים בינלאומיים, כולל פוליטיקו, הגרדיאן והטיימס.

לאחר שעלתה כמועמדת למנהיגות המפלגה העממית כשנשאה נאום חריף, קרוב בעמדותיו לאלו של חוסה מריה אסנאר, אספרנסה אגירה ופבלו קאסדו, היא הצהירה שהיא "ליד ווקס, לא נגדו". במאי 2021, היא הצהירה כי "כשהם קוראים לך פשיסט אתה יודע שאתה עושה משהו נכון". באפריל 2021, היא הצהירה כי היא והמפלגה העממית "הסכימו על סוגיות מהותיות" עם מפלגת הימין הקיצוני ווקס ו"זה ימשיך להיות המצב".

בשנת 2023, היא קראה לאסור את המפלגה הלאומנית הבסקית EH Bildu , בטענה כי "אט"א (שהיה ארגון טרור) עדיין חיה" במפלגה. היא טענה כי מזכ"ל פודמוס לשעבר, פבלו איגלסיאס טוריון, "נולד מרע, כדי לעשות רע".

חלק מעמדותיה והערותיה גרמו למתיחות ביחסים עם שותפותיה בממשלה, סיודאדנוס, דבר שהוביל לבחירות מוקדמות. כמה ממבקריה השוו אותה לנשיא ארצות הברית הנוכחי דונלד טראמפ.

### סוגיות חברתיות
באפריל 2019, כשהייתה כבר מועמדת לנשיאות קהילת מדריד, היא הציעה שילדים שנהרו אך טרם נולדו ייחשבו כחברים ביחידות משפחתיות לצורך הגשת בקשה לסיוע סוציאלי או למקומות בבתי ספר. היא לא הבהירה האם סיוע זה יישמר במקרה שהתינוק לא ייוולד.
בפברואר 2020, היא הצהירה כי חוק הלהט"ב של קהילת מדריד שאושר על ידי קודמתה בתפקיד - שהייתה גם היא שייכת למפלגה העממית, ושהיא עצמה הצביעה בעדו - הוא תוצאה של "פרוגרסיביזם עריץ" וכי, אם זה היה תלוי בה, "יהיה צורך לבטל סעיפים מסוימים". במהלך ויכוח סוער עם רוסיו מונסטריו , נשיאת ווקס מדריד, איוסו הצהירה כי היא אינה רוצה לבטל את חוק הלהט"ב או כל חוק חברתי אחר. במקום זאת, היא טענה כי היא מאמינה שניתן "לשפר" חוקים אלה. בדצמבר 2023, ממשלתה של איוסו אישרה רפורמות בחוקי הלהט"ב האזוריים שביטלו את העונשים על אפליה על רקע נטייה מינית וזהות מגדרית, והפכה לרשות השיפוט הראשונה באירופה שעשתה זאת.

### קולוניאליזם
איוסו הצטרפה לשורה של פוליטיקאים, כולל ראש ממשלת ספרד הסוציאליסטי, פדרו סאנצ'ס, שדחו את הדרישה להתנצלות על הקולוניאליזם הספרדי מצד נשיא מקסיקו, אנדרס מנואל לופס אוברדור. איוסו האשימה את נשיא מקסיקו בהסתה ל"אינדיגניזם שהוא הקומוניזם החדש", ומאוחר יותר אמרה שתנועות ילידיות ברחבי אמריקה הלטינית מקדמות "רוויזיה פשטנית של ההיסטוריה הספרדית", הרס "מורשתה של ספרד באמריקה... [כגון] ערבוב ומיזוג של תרבויות שיצרו קשרים אטלנטיים כה חזקים", וכי ספרד "לקחה את הספרדית ואת... הקתוליות, ולכן את הציוויליזציה והחופש, ליבשת אמריקה". היא גם לא הסכימה עם הצהרתו של האפיפיור פרנציסקוס, לפיה הכנסייה הקתולית צריכה לבקש סליחה על מעשיה במקסיקו.

### אקלים ואיכות הסביבה
בנוגע לשינויי האקלים, טוענת איוסו שהם "תמיד היו קיימים" ודחתה את "הטענות האפוקליפטיות" כחלק מ"מזימה קומוניסטית". באפריל 2019, היא טענה שפקקי התנועה הליליים הם "סימן ההיכר" של העיר מדריד, והתאבלה על היעלמותם עם הקמת אזור פליטות נמוך במרכז מדריד. מאוחר יותר, בראיון לעיתון "אל פאיס", היא הבהירה כי "... אני אוהבת את חיי הלילה כאן, חייתי אותם בעוצמה. אני שונאת פקקי תנועה: אני שונאת אותם. אני פשוט מתגעגעת לחיי הלילה האלה וכולם הבינו למה התכוונתי".

### הפלות
בנוגע להפלות מלאכותיות, היא הצהירה את הדברים הבאים: "אני לא יודעת אם זו זכות, יש חופש לעשות זאת, אבל זה לא דבר שצריך לחגוג."

### מונרכיה בספרד
בשנת 2020, הגנה איוסו על המלך לשעבר חואן קרלוס הראשון, בקשר עם חשדות לכאורה לשחיתות, וקבעה כי "החוק שווה לכולם, אך לא כולנו שווים בפני החוק", ואמרה כי הוא אינו "סתם אזרח נוסף", דבר שיצר מחלוקת שכן רמז לכך שהמלך לשעבר, כיוון שהוא מלך, זכאי שהחוק יחול עליו בצורה שונה. ב-2022, היא הצהירה כי המלך לשעבר אינו צריך לתת הסברים למעשיו הבלתי חוקיים לכאורה, ואמרה "הסברים למה? המלוכה מעל הממשלה".

בשנת 2021, בקשר עם החנינות שהעניקה ממשלתו המרכזית של פדרו סאנצ'ס למנהיגי תנועת העצמאות הקטלאנית, שאלה איוסו: "מה המלך מתכוון לעשות? האם הוא מתכוון לחתום על החנינות הללו? האם הם יהפכו אותו לשותף לכך?" ורמזה כי המלך עלול לסרב לחתום עליהן. מנהיג מפלגתה, פבלו קאסדו, תיקן את דבריה, ואיוסו עצמה הצהירה מאוחר יותר כי המלך "לא היה שותף לשום דבר".

בפברואר 2025, הציגה איוסו את ויקטוריה פדריקה דה מרישלר י בורבון , נכדתו של המלך חואן קרלוס הראשון, ככוכבת כרזה של יריד קרבות השוורים בסן איסידרו, והבטיחה לסבה, הגולה באבו דאבי בחשד לשחיתות, כי "הוא חסר מאוד": "הוא אהוב מאוד במדריד".

### פמיניזם
במהלך אירוע רשמי של קהילת מדריד לרגל יום האישה הבינלאומי, היא גינתה את "המהפכה הפמיניסטית", שלדבריה, החליפה את "הפמיניזם המקורי", ושאלה באירוניה מתי יחול "יום הגבר", כדי לדבר על כך ששיעור הנשירה מבתי הספר, ההתאבדות והרצח גבוהים יותר בקרב גברים, שהם מהווים 79% מקורבנות תאונות הדרכים בשנת 2023 או 97% מהחיילים שהם קורבנות מלחמות, כדי לציין שהדבר החשוב הוא לא להפוך את כולם לשווים בסטטיסטיקה, אלא לפעול כדי ש"יהיו פחות גברים ופחות נשים שהן קורבנות".

### ישראל
אייוסו הראתה, במספר הזדמנויות, תמיכה בישראל במלחמה שלה בעזה מאז 2023. בהקשר של תחרות האירוויזיון 2025, שממנה קראו ארגונים וקבוצות רבות, כמו RTVE  (רשות השידור הספרדית), להוצאה של ישראל מהתחרות, כפי שרוסיה הוצאה מהתחרות בעקבות הפלישה הרוסית לאוקראינה, פרסמה דיאס אייוסו ציוץ תמיכה בישראל: "היינו רוצים לראות את אנשי RTVE אומרים משהו על טרור, או על הוצאות להורג או כליאת הומוסקסואלים במדינות מוסלמיות. RTVE בהקשר הזה היא, ללא ספק, השבויה ביותר על ידי הפוליטיזציה המבישה של כל דבר ציבורי שנעשה על ידי ממשלתה. סימפטום של חולשה וניוון, של המשטר.".

בתגובה להאשמות שנשמעו במאי 2025 באספת מדריד מצד חברת מפלגת מאס מדריד, מנואלה ברגרוט , על כך שישראל מבצעת ברצועת עזה "רצח עם", אמרה איוסו: "רצח עם הוא השמדה שיטתית או חיסול של קבוצה אנושית מסיבות של גזע, מוצא אתני, דת, פוליטיקה או לאום. וכאן היחידים שדיברו על רצח עם הם את והבוסית שלך, כשהיא קראה להשמדת ישראל מהנהר ועד הים. כמובן, אז היא לבשה את הצעיף שלה, את הקרדיגן שלה, והלכה לצלם סלפי בוותיקן [...] ומה עושות הרשויות הפלסטיניות כדי להגן על עמן? אין מים, אין חינוך: מנהרות להפצצה שיטתית של ישראל [...] אבל מסתבר שכאשר מתרחשים מקרים אחרים של רצח עם כמו מה שקורה באפריקה - בניגריה לבדה, 10,000 רציחות של קתולים בין 2022 ל-2024 - הן שותקות, אבל מצלמות סלפי בוותיקן, כמובן [...] או כל כך הרבה ספורטאיות שלא יכולות להשתתף במשחקים האולימפיים כי הן נשים. במדינות רבות, נשים מנועות מהשתתפות באולימפיאדה. האם הן אמרו משהו? האם ניסיתם להחרים אותן בשלב כלשהו? כמובן שלא, כי הבעיה שלהן היא אותה בעיה כתמיד: אנטישמיות.".

בספטמבר 2025, בעקבות הפסקת הקטע האחרון של מרוץ וואלטה אספניה 2025 שנערך ברחובות מדריד, עקב מחאות של מפגינים פרו-פלסטינים על השתתפותה של קבוצת ישראל - פרמייר טק במרוץ, תיארה איוסו את ההפגנות כיוצרות למדריד "תדמית של סרייבו במלחמה". קודם לכן, היא ביקרה את הקבוצה הישראלית וקיבלה את פניה, ולאחר מה שקרה, הודיעה כי תעניק את מדליית הזהב של קהילת מדריד לוואלטה אספניה ואת המדליה הבינלאומית למנצח המרוץ יונאס וינגגור.

בספטמבר 2025, מספר בתי ספר בקהילת מדריד קיבלו הוראות בעל פה ממשרד החינוך להסיר סמלי תמיכה בפלסטין, כגון דגלים או פעילויות קשורות, ולמרות שאיסבל דיאס איוסו הכחישה שהוציאה הוראה רשמית לעשות זאת, היא תמכה בפומבי באיסור: "אני מבקשת שיפסיקו לבצע אינדוקטרינציה בכיתות". עם זאת, איוסו עצמה קידמה בבתי הספר קמפיינים של סולידריות עם אוקראינה על רקע הפלישה הרוסית לאוקראינה.

## קישורים חיצוניים

## הערות שוליים

קטגוריה:מדריד (קהילה אוטונומית): אישים
קטגוריה:פוליטיקאיות ספרדיות
קטגוריה:ספרדים שנולדו ב-1978